Xalqaro Qizil Xoch va Qizil Yarim Oy Harakati
Xalqaro Qizil Xoch va Qizil Yarim Oy Harakati xalqaro gumanitar harakat boʻlib, xalqaro mojarolar yoki ichki tartibsizliklar va qurolli toʻqnashuvlar qurbonlarini himoya qilish va ularga yordam koʻrsatishga qaratilgan boʻlib, yer yuzida tinchlik oʻrnatish uchun sharoit yaratadi. Bu harakat 1863-yilda asos solingan. Xalqaro Qizil Xoch va Qizil Yarim Oy Harakati Jeneva konventsiyasiga aʼzo davlatlarga yordam koʻrsatadi, xalqaro gumanitar yordam shartlarini har bir davlatning milliy qonunchiligiga muvofiqlashtirish va xalqaro gumanitar huquq haqidagi bilimlarni tarqatish boʻyicha chora-tadbirlarni tashkil qiladi. Qurolli toʻqnashuvlar paytida betaraflikni namoyish etadi va qarama-qarshi tomonlarga faqat gumanitar va tibbiy yordam koʻrsatadi. Bosh qarorgohi Jenevada joylashgan boʻlib, uning 74 aʼzo davlati va dunyoning 50 dan ortiq mamlakatlarida vakolatxonalari mavjud. Xalqaro Qizil Xoch va Qizil Yarim Oy Harakati Konferensiyasi har 4 yilda bir marta chaqiriladi.